《满江红 题阮亭寓竹》
清代·曹贞吉

何物琅玕，偏爱傍、子猷书屋。微雨后、月痕低照，亭亭新沐。

洛女凌波鸣杂佩，湘人鼓瑟敲寒玉。早风雷、一夜起龙孙，森然绿。

何处是，秦川曲。休更觅，筼筜谷。只闲庭半亩，差堪医俗。

振箨未随秋寂寞，窥帘似共人幽独。待他年、玉版好同参，宁为腹。

作者简介：曹贞吉(1634～1698) 清代著名诗词家。字升六，又字升阶、迪清，号实庵，安丘县城东关（今属山东省）人。曹申吉之兄。康熙三年进士，官至礼部郎中，以疾辞湖广学政，归里卒。嗜书，工诗文，与嘉善诗人曹尔堪并称为“南北二曹”，词尤有名，被誉为清初词坛上“最为大雅”的词家。